**Rezolúcia Európskej rady pre zubné lekárstvo (CED) prijatá dňa 22. 11. 2019**

**OČKOVANIE**

**I. ÚVOD**

Rada európskych zubných lekárov (CED) je európska nezisková organizácia, ktorá zastupuje viac ako 340 000 zubárov v celej Európe. Združenie bolo založené v roku 1961 a teraz ho tvorí 33 národných asociácií a komôr z 31 európskych krajín.

Kľúčovým cieľom CED je prispievať k ochrane verejného zdravia pričom očkovanie je kľúčovým faktorom na dosiahnutie tohto cieľa.

Štát musí uznať významnú úlohu zubných lekárov v procese podpory pri očkovaní a pri podávaní očkovacích látok v rámci svojich právomocí, najmä u zdravých pacientov vzhľadom na veľký počet občanov, ktorí každoročne navštevujú svojho zubného lekára.

Na podporu ich úsilia by sa im mali v súlade s národnými odporúčaniami poskytnúť možnosti na ďalšie vzdelávanie a odbornú prípravu v oblasti očkovania.

Rezolúcia zdôrazňuje postoj CED k očkovaniu, najmä pokiaľ ide o HPV, a jeho vzťah k antimikrobiálnej rezistencii. CED žiada o podporu očkovacích programov na národnej a európskej úrovni v prospech všetkých Európanov.

**II. OČKOVACIE LÁTKY**

Imunizácia očkovaním je najúčinnejším a nákladovo najefektívnejším opatrením v oblasti verejného zdravia na prevenciu prenosných chorôb. Cieľ 3 Programu OSN pre trvalo udržateľný rozvoj do roku 2030 - „zabezpečiť zdravý život a podporovať blahobyt pre všetkých vekových skupín“ - zdôrazňuje dôležitosť prístupu k očkovacím látkam a ich používanie pre zdravie všetkých ľudí. Európska rada popri tom v roku 2018 uverejnila svoje Odporúčanie posilniť spoluprácu proti chorobám, ktorým možno predchádzať očkovaním, s cieľom iniciovať opatrenia na úrovni EÚ a na národnej úrovni vrátane pomoci pri riešení váhania s očkovaním, podpory výskumu a vývoja a posilnenia spolupráce EÚ v oblasti chorôb, ktorým je možné predchádzať očkovaním.

**Z hľadiska verejného zdravia a prevencie, CED tiež požaduje úplné očkovanie zubného personálu, bezplatné a pravidelné testovanie stavu ich protilátok.**

**III. HPV A RAKOVINA ÚSTNEJ DUTINY**

Ľudský papilomavírus (HPV) je veľmi časté ochorenie, ktoré v určitom okamihu života môže mať viac ako 80% populácie.

Mnohé z infekcií nespôsobia vážne škody, ale niektoré z kmeňov HPV môžu viesť k rakovine. HPV 16 je najkarcinogénnejším kmeňom a najčastejším typom vyskytujúci sa pri rakovinách súvisiacich s HPV v Európe.

Odhaduje sa, že 5% rakovín je spôsobených HPV.

Mnohí občania a tvorcovia zdravotníckych politík sú si vedomí, že HPV spôsobuje rakovinu krčka maternice, avšak HPV je tiež hlavnou príčinou rakoviny v rôznych častiach hlavy a krku, najmä v orofaryngu.

HPV spôsobuje viac ako 70% rakovín oblasti chrbta jazyka, mäkkej časti podnebia, mandliach a zadnej stene hrdla.

Očakáva sa, že tento počet sa bude v nasledujúcich rokoch ďalej zvyšovať, a to aj v dôsledku poklesu rakoviny ústnej dutiny súvisiacej s tabakom.

U mužov je väčšia pravdepodobnosť výskytu tohto typu rakoviny ako u žien. V EÚ sa diagnostikuje ročne 13 800 prípadov, z toho 11 000 mužov a 2 800 žien.

Očkovanie proti HPV je najlepším spôsobom, ako zabrániť tomu, aby ľudia boli napadnutí vírusom a následne sa vyvinul jeden z druhov rakoviny spôsobených HPV. Očkovanie patrí k nákladovo najefektívnejším opatreniam verejného zdravotníctva a môže prispieť k efektívnosti a úspore nákladov v systémoch zdravotnej starostlivosti.

Očkovanie odporúčajú všetky členské krajiny EÚ, ale nie všetky ich odporúčajú pre chlapcov/mužov a pre dievčatá/ženy.

Môže to viesť k tomu, že v niektorých prípadoch nebude očkovanie preplatené. Keďže muži čelia rovnakým rizikám nákazy HPV, mali by mať rovnaký prístup k očkovaniu ako ženy. Nakoniec, čím viac ľudí - chlapcov a dievčat, mužov a žien - je očkovaných, tým je menej pravdepodobné, že tí, ktorí nie sú očkovaní by boli ohrození vírusom, t.j. vytvorenie hromadnej imunity.

**IV – OČKOVANIE A ANTIMIKROBIÁLNA REZISTENCIA**

Vzhľadom na to, že antimikrobiálna rezistencia (AMR) spôsobuje približne 25 000 úmrtí ročne v EÚ a predstavuje 1,5 miliardy EUR ročne v nákladoch na zdravotnú starostlivosť a stratách produktivity v EÚ, je nevyhnutné zdôrazniť dôležitosť, ktorú majú vakcíny v boji proti AMR. Očkovanie je veľmi účinným spôsobom, ako zabrániť tomu, aby sa ľudia vôbec nenakazili, čím sa vyhnú používaniu antibiotík. Je nevyhnutné, aby sa existujúce vakcíny používali na zníženie týchto chorôb, ktorým sa dá týmto spôsobom predchádzať.

Okrem toho je dôležité vyvinúť nové vakcíny na liečenie najmä tých chorôb, ktoré sú v súčasnosti vyvolané baktériami rezistentnými na antibiotiká. Ako napr. tuberkulóza rezistentná voči viacerým liečivám (MDR-TB), a aj bežné choroby, pre ktoré zatiaľ neexistuje vakcína, napríklad Streptococcus Skupiny A.

**V. ZAMERANIE CED**

CED oceňuje prácu na národnej úrovni a na úrovni EÚ zameranú na podporu očkovania a na boj proti dezinformáciám a falošným správam o očkovaní.

CED

• zdôrazňuje, že zdravotnícki pracovníci vrátane zubných lekárov zohrávajú kľúčovú úlohu v úsilí o dosiahnutie lepšieho pokrytia obyvateľov očkovaním;

• podporuje prístup k očkovaniu proti HPV, aby tak chlapci, ako aj dievčatá boli očkovaní, čím sa vytvorí hromadná imunita, ktorá chráni aj tých najzraniteľnejších;

• podporuje iniciatívu EÚ v oblasti informovanosti verejnosti o očkovaní počas Európskeho týždňa imunizácie;

• podporuje prácu EÚ zameranú na boj proti dezinformáciám proti očkovaniu vrátane pripravovaného informačného portálu o očkovacích látkach. Podporuje vývoj informačných postupov a usmernení založených na dôkazoch, ktoré majú podporiť členské štáty v reakciách na váhanie ľudí s očkovaním, zvlášť v krajinách, kde sú aktívne skupiny proti očkovaniu;

•odporúča, aby bolo očkovanie bezplatné, aby sa zahrnulo do národných imunizačných programov v súlade s národnými predpismi, a to v mladom veku a pred prvým pohlavným stykom;

• odporúča očkovanie ako najúčinnejší nástroj na predchádzanie AMR a je najúčinnejšou a nákladovo najefektívnejšou intervenciou v oblasti verejného zdravia;

• podnecuje Komisiu, aby navrhla spoločnú očkovaciu kartu / pas pre občanov EÚ, ktorá zohľadňuje rôzne národné očkovacie programy a je zlučiteľná s elektronickými imunizačnými informačnými systémami a uznávaná pre cezhraničné použitie.